Aminurraasyid Yatiban

Profesor Madya Dr. Aminurraasyid Yatiban () ialah seorang ahli akademik di Malaysia. Beliau bertugas sebagai Profesor Madya di Kolej Undang-Undang, Kerajaan Dan Pengajian Antarabangsa, Universiti Utara Malaysia. Beliau merupakan pengarah pertama dan masih menyandang sebagai pengarah di Institut Kecemerlangan Pengajian Baitulmaqdis, Universiti Utara Malaysia. 

Pada tahun 2020, beliau dilantik menjadi Ahli Majlis Syura Ulamak Parti Islam Se-Malaysia (PAS).

 Pendidikan 
Aminurrasyid memperoleh ijazah kedoktoran (Ph.D) dalam Pengajian Baitulmaqdis dari Institut Al-Maktoum, Universiti Aberdeen, Scotland pada 2006. Beliau memperoleh Ijazah Sarjana Sastera dengan Perbezaan dari University of Abertay, Dundee, Scotland pada 2003. Terdahulu pada tahun 1998, beliau telah menamatkan ijazah Sarjana Muda dalam Perundangan Islam (Syariah) di Universiti Al-Azhar, Kaherah, Mesir. 

 Kerjaya 
Sebelum menjadi pensyarah di UUM, beliau pernah menjadi Pensyarah Kanan di University Malaysia Kelantan. Beliau juga merupakan Ahli Lembaga Pemegang Amanah Akademi Pengajian Baitulmaqdis (ISRA) yang berpusat di United Kingdom.

Di United Kingdom, beliau menjadi felo pengajar di Institut Al-Maktoum. Sebagai seorang ahli akademik, beliau banyak terlibat dalam beberapa seminar dan persidangan peringkat negara dan antarabangsa. Beliau juga aktif dalam menyumbang beberapa rencana dalam jurnal ilmiah, dan dilantik menjadi Ahli Lembaga Penasihat sidang redaksi antarabangsa bagi Jurnal Pengajian Baitulmaqdis, UK.

Pada tahun 2005, beliau memperoleh geran dana penyelidikan bagi mengkaji manuskrip dan peninggalan bersejarah yang mempunyai hubungan antara Charlemagne dan Harun al-Rasyid sebagai model bagi Konsep Islam dalam Hubungan Antarabangsa di Treasury Room, Munster, Reichenau Island, Jerman dan Perpustakaan Abbey (Stiftsbibliothek) di St. Gallen, Switzerland. 

Aminurraasyid juga aktif dalam memberi ceramah agama dan bimbingan di seluruh negara dan antarabangsa. Beliau sering muncul di kaca televisyen Malaysia sebagai ahli panel bagi membincangkan isu-isu antarabangsa, sosiopolitik, akademik dan agama.

 Pautan luar 

 Portal Aminurrasyid Yatiban di UUM Expert (milik Universiti Utara Malaysia)
Portal Aminurrasyid Yatiban di Google Scholar

 Rujukan 

Kategori:Orang hidup
Kategori:Muslim Malaysia
Kategori:Anggota Parti Islam Se-Malaysia
Kategori:Ahli akademik Universiti Utara Malaysia
Kategori:Anggota Majlis Syura Ulama PAS
Kategori:Alumni Universiti Aberdeen
Kategori:Alumni Universiti Abertay
Kategori:Orang Malaysia berketurunan Melayu